CELEX: 32021D0174
Language: bg
Date: 2021-02-10 00:00:00
Title: Решение (ЕС) 2021/174 на Европейската централна банка от 10 февруари 2021 година за изменение на Решение (ЕС) 2020/440 относно временна програма за закупуване на активи в условията на извънредна ситуация, причинена от пандемия (ЕЦБ/2021/6)

15.2.2021   
               
               
                  BG
               
               
                  Официален вестник на Европейския съюз
               
               
                  L 50/29
               
            
         РЕШЕНИЕ (ЕС) 2021/174 НА ЕВРОПЕЙСКАТА ЦЕНТРАЛНА БАНКА
         от 10 февруари 2021 година
         за изменение на Решение (ЕС) 2020/440 относно временна програма за закупуване на активи в условията на извънредна ситуация, причинена от пандемия (ЕЦБ/2021/6)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз, и по-специално член 127, параграф 2, първо тире от него,
         като взе предвид Устава на Европейската система на централните банки и на Европейската централна банка, и по-специално член 12.1, втора алинея във връзка с член 3.1, първо тире, и член 18.1 от него,
         като има предвид, че:
         
                     (1)
                  
                  
                     При отчитане на изключителните икономически и финансови обстоятелства,свързани с разпространението на заболяването коронавирус 2019 (COVID-19), Управителният съвет създаде нова временна програма за закупуване на активи в условията на извънредна ситуация, причинена от пандемия (наричана по-долу „извънредната програма при пандемия“), съгласно Решение (ЕС) 2020/440 на Европейската централна банка (ЕЦБ/2020/17) (1). Извънредната програма при пандемия включва всички категории активи, допустими по разширената програма за закупуване на активи (ПЗА) на Европейската централна банка, която се състои от програмата за закупуване на активи на публичния сектор на вторичните пазари, третата програма за закупуване на обезпечени облигации, програмата за закупуване на обезпечени с активи ценни книжа и програмата за закупуване от корпоративния сектор.
                  
               
                     (2)
                  
                  
                     В рамките на задачата си да гарантира ценовата стабилност на 10 декември 2020 г. Управителният съвет реши да преразгледа някои от съставните характеристики на извънредната програма при пандемия с оглед на запазването на благоприятни условия за финансиране през целия период на пандемията, подпомагайки по този начин икономическото възстановяване и компенсирайки низходящото въздействие на пандемията върху прогнозния тренд на инфлацията. По-конкретно Управителният съвет реши да увеличи общата стойност на извънредната програма при пандемия с 500 млрд. евро до общо 1 850 млрд. евро и да удължи срока за извършване на нетни покупки по извънредната програма при пандемия поне до края на март 2022 г. Във всички случаи Управителният съвет ще извършва нетни покупки докато прецени, че кризисната фаза на коронавируса е приключила.
                  
               
                     (3)
                  
                  
                     Покупките по извънредната програма при пандемия ще продължават да се извършват гъвкаво, съобразно пазарните условия и с оглед на това да не се допусне затягане на условията за финансиране, което е несъвместимо с преодоляването на низходящото въздействие на пандемията върху прогнозния тренд на инфлацията. Освен това гъвкавият във времето подход към покупките, за всички класове активи и всички юрисдикции, ще продължи да подпомага гладкото функциониране на трансмисионния механизъм на паричната политика. Ако бъде възможно да се поддържат благоприятни условия за финансиране с поток на закупените активи, който не изчерпва общия размер на нетните покупки за целия хоризонт на извънредната програма при пандемия, не е задължително този общ размер да се използва докрай. От друга страна, общият размер може да бъде рекалибриран, ако това е необходимо, за да се запазят благоприятни условия за финансиране, така че да се преодолее негативното сътресение от пандемията върху тренда на инфлацията.
                  
               
                     (4)
                  
                  
                     Удължаването на срока на покупките по извънредната програма при пандемия отразява по-продължителните последици от пандемията за икономиката и инфлацията. То позволява по-нататъшно присъствие на пазара и по-трайна подкрепа от страна на паричното стимулиране на ЕЦБ, имайки предвид също така очаквания график за прилагането на ваксини и актуализираните макроикономически прогнози на експертите. Запазването на благоприятни условия за финансиране през целия период на пандемията ще допринесе за намаляване на несигурността и за укрепване на доверието, насърчавайки по този начин потребителските разходи и бизнес инвестициите, подпомагайки в крайна сметка икономическото възстановяване и компенсирайки низходящото въздействие на пандемията върху прогнозния тренд на инфлацията.
                  
               
                     (5)
                  
                  
                     На последно място, за да се избегне рискът от нежелано затягане на условията за финансиране във време, когато има вероятност да остане незавършено възстановяването от шока, причинен от пандемията, Управителният съвет реши погашенията на главница с настъпващ падеж по ценни книжа, закупени по извънредната програма при пандемия, да бъдат реинвестирани изцяло поне до края на 2023 г., и освен това запази становището си, че във всички случаи бъдещото разгръщане на портфейла на извънредната програма при пандемия да бъде управлявано по такъв начин, че да се избегне възпрепятстването на целесъобразната позиция на паричната политика.
                  
               
                     (6)
                  
                  
                     Управителният съвет счита пълния обхват от мерки, приети на 10 декември 2020 г., за необходим и пропорционален за преодоляване на сериозните рискове за ценовата стабилност, трансмисионния механизъм на паричната политика и икономическата прогноза в еврозоната, които се появиха в резултат на продължаващите тежки условия на пандемия. Управителният съвет остава на мнение, че извънредната програма при пандемия в комбинация с всичи други мерки на паричната политика е подходящ инструмент за запазване на благоприятните условия за финансиране през периода на пандемията. Освен това рекалибрирането на извънредната програма при пандемия на базата на допълнителен пакет за покупки, чието използване остава гъвкаво, е по-ефикасно от алтернативните инструменти на паричната политика за поддържане на изискуемото парично стимулиране през настоящата пандемична обстановка, характеризираща се с висока степен на несигурност. На последно място имайки предвид предшестващата оценка, че в крайна сметка ползите от покупките по извънредната програма при пандемия надхвърлят потенциалните разходи, Управителният съвет преценя, че положителното въздействие от допълнителните покупки на активи в контекста на извънредната програма при пандемия, в комбинация с пълния обхват от мерки на паричната политика, приети на 10 декември 2020 г., за изпълнение на задачата на Европейската централна банка да поддържа ценовата стабилност, очевидно надвишава потенциалните отрицателни ефекти върху други области на икономическата политика. Управителният съвет продължава да е в готовност да коригира всичките си инструменти при необходимост, за да осигури устойчивото доближаване на инфлацията към целевото равнище в съответствие със стремежа си към симетрия.
                  
               
                     (7)
                  
                  
                     Поради това Решение (ЕС) 2020/440 на Европейската централна банка (ЕЦБ/2020/17) следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Изменения
            Решение (ЕС) 2020/440 на Европейската централна банка (ЕЦБ/2020/17) се изменя, както следва:
            
                        1.
                     
                     
                        в член 1 параграф 1 се заменя със следното:
                        
                           „1.   С настоящото решение Евросистемата създава временна програма за закупуване на активи в условията на извънредна ситуация, причинена от пандемия (наричана по-долу „извънредната програма при пандемия“) като отделна програма за закупуване на активи. Общата стойност на извънредната програма при пандемия е 1 850 млрд. евро. Погашенията на главницата по ценни книжа с настъпващ падеж, закупени по извънредната програма при пандемия, се реинвестират, като се купуват допустими търгуеми дългови ценни книжа поне до края на 2023 г. При всяко положение бъдещото постепенно свиване на портфейла по извънредната програма при пандемия трябва да се управлява по такъв начин, че да се избегне възпрепятстването на целесъобразната позиция на паричната политика.“;
                        
                     
                  
                        2.
                     
                     
                        в член 5 параграф 3 се заменя със следното:
                        
                           „3.   Управителният съвет делегира на Изпълнителния съвет правомощието да определя подходящия темп и състав на месечните покупки по извънредната програма при пандемия в рамките на общия размер от 1 850 млрд. евро. По-специално разпределението на покупките съгласно извънредната програма при пандемия може да бъде адаптирано, за да се даде възможност за колебания на разпределението на потоците от покупки във времето, сред категориите активи и сред юрисдикциите.“
                        
                     
                  
         
            Член 2
            Заключителна разпоредба
            Настоящото решение влиза в сила на четвъртия ден след публикуването му в Официален вестник на Европейския съюз.
            
         
         
            Съставено във Франкфурт на Майн на 10 февруари 2021 година.
            
               
                  Председател на ЕЦБ
               
               Christine LAGARDE
            
         
         
            (1)  Решение (ЕС) 2020/440 на Европейската централна банка от 24 март 2020 г. относно временна програма за закупуване на активи в условията на извънредна ситуация, причинена от пандемия (ЕЦБ/2020/17) (ОВ L 91, 25.3.2020 г., стр. 1).